Komunikazzjoni mill-Kummissjoni lill-Parlament Ewropew u lill-Kunsill dwar il-proposta għal regolament tal-Kunsill li jistabbilixxi sistema ta' kontroll Komunitarja li tiżgura komformità mar-regoli tal-Politika Komuni tas-Sajd /* KUMM/2008/0718 finali */





[pic] | KUMMISSJONI TAL-KOMUNITAJIET EWROPEJ | Brussel 14.11.2008 KUMM(2008) 718 finali KOMUNIKAZZJONI MILL-KUMMISSJONI LILL-PARLAMENT EWROPEW U LILL-KUNSILL dwar il-proposta għal Regolament tal-Kunsill li jistabbilixxi sistema ta' kontroll Komunitarja li tiżgura komformità mar-regoli tal-Politika Komuni tas-Sajd KOMUNIKAZZJONI MILL-KUMMISSJONI LILL-PARLAMENT EWROPEW U LILL-KUNSILL dwar il-proposta għal Regolament tal-Kunsill li jistabbilixxi sistema ta' kontroll Komunitarja li tiżgura komformità mar-regoli tal-Politika Komuni tas-Sajd 1. Introduzzjoni u sfond Il-politika Ewropea dwar il-kontroll tas-sajd tinsab fil-qalba tal-PKS, għax il-kredibbiltà tagħha tiddependi fuq l-applikazzjoni effettiv tagħha. Il-politika ta' kontroll kienet soġġetta għal riformi, partikolarment fl-1993 meta r-Regolament attwali ġie adottat, dak iż-żmien fl-1998 biex jinkorpora l-kontroll tal-isforz tas-sajd u finalment fl-2002, fiż-żmien ir-riforma tal-Politika Komuni tas-Sajd (PKS), li permezz tagħha ġew iċċarati r-responsabbiltajiet bejn il-Kummissjoni u l-Istati Membri, biex tissaħħaħ il-kooperazzjoni bejn l-Istati Membri u biex jiġi varat il-ħolqien tal-Aġenzija ta' Kontroll Komunitarja għas-Sajd. Minkejja li sar ċertu progress, hemm qbil ġenerali li għad hemm ħafna nuqqasijiet fil-PKS b'mod ġenerali, notevolment qbid żejjed minħabba l-kapaċità żejda tal-flotot tal-UE tas-sajd, u b'mod partikolari l-politika ta' kontroll tagħha. Biex tindirizza dawn in-nuqqasijiet, il-Kummisjoni ħadet għadd ta' inizjattivi, fosthom il-pakkett tar-ristrutturar tal-flotta ta' Lulju 2007, u r-riforma tal-mekkaniżmu għall-kontroll tas-sajd adottatata riċentament biex jiġi eliminat sajd illegali, mhux rappurtat u mhux regolat (Regolament IUU). Il-Kummissjoni bdiet ukoll dibattitu dwar kif se titwettaq ir-riforma radikali tal-PKS mill-2012. Madankollu fit-terminu medju taż-żmien, ir-riforma tas-sistema ta' kontroll applikabbli għall-PKS għandha ttejjeb sostanzjalment l-effiċjenza tal-ġestjoni tas-sajd fil-Komunità. Is-sistema ta' kontroll stabbilita fl-2002 tbati minn nuqqasijiet serji li tqajjem dubji dwar l-effikaċja ġenerali tagħha. Hekk kif enfasizzaw kemm il-Kummissjoni Ewropea[1] kif ukoll il-Qorti Ewropea tal-Awdituri[2], is-sistema ta' kontroll attwali hija ineffiċjenti, tiswa ħafna flus, kumplessa, u ma tipproduċix ir-riżultati mixtieqa. Id-dgħufija tal-politika ta' kontroll tirrifletti b'mod negattiv fuq l-implimentazzjoni ta' partijiet oħra tal-PKS u tippreġudika s-suċċess ta' inizjattivi ta' konservazzjoni u ġestjoni tal-isforzi. B'hekk il-fallimenti ta' kontroll jikkontribwixxu għal prestazzjonital-PKS, li tidher inkapaċi li twettaq l-għanijiet fundamentali tagħha. Fil-fatt, minkejja bosta snin ta' implimentazzjoni tal-PKS, l-istat tar-riżorsi fl-ibħra Komunitarji għadhom inkwetanti u bosta stokkijiet ġew sfruttati lil hinn mis-sostenibbiltà Il-falliment kontinwu tal-politika ta' kontroll se jkollu konsegwenzi sinifikanti għall-ġejjieni tar-riżorsi tas-sajd, għall-industrija tas-sajd u għar-reġjuni li jiddependu fuq is-sajd. Huwa f'dan il-kuntest li l-Kummissjoni qed tipproponi biex issir riforma sosanzjali s-sistema ta' kontroll tal-PKS, jiġu indirizzati n-nuqqasijiet tagħha u jiġi mmodernizzat l-approċċ tagħha. Ir-Regolament ta' Kontroll il-ġdid se japplika għas-sajd kollu u għall-attivitajiet kollha relatati mas-sajd fl-ibħra Komunitarji, fl-Istati Membri u għall-attivitajiet ta' bastimenti tas-sajd Komunitarji lil hinn mill-ibħra Komunitarji. Hu jikkomplimenta r-Regolament IUU u r-Regolament rigward awtorizzazzjonijiet ta' attivitajiet tas-sajd minn bastimenti tas-sajd Komunitarji lil hinn mill-ibħra Komunitarji. Hu jiżgura li ma hemm l-ebda diskriminazzjoni bejn ċittadini Komunitarji u dawk ta' pajjiżi terzi. Dawk it-tliet Regolamenti se jiffurmaw il-qafas ġdid ta' Kontroll Din il-Komunikazzjoni tispjega s-sitwazzjoni u l-isfidi attwali, tippreżenta l-komponenti ewlenin tal-istrateġija l-ġdida ta' kontroll u tfassal il-miżuri proposti. 1.1. Il-qagħda bħalissa Għadd ta' problemi sinifikanti ġew identifikati fil-mod li tiġili applikata l-politika ta' kontroll għall-PKS li huma relatati jew ma' nuqqasijiet fis-sistema ta' kontroll bħala tali jew ma' problemi u sfidi strutturali fis-settur tas-sajd. 1.1.1. Sejbiet u rakkomandazzjonijiet tal-Qorti tal-Awdituri Valutazzjoni riċenti mill-Qorti tal-Awdituri[3] tas-sistema ta' kontroll, spezzjoni u sanzjoni applikata għall-PKS. Skont is-sejbiet tagħha, is-sitwazzjoni attwali hija i.a. karaterizzata minn qafas regolatorju inadegwat u proċeduri insuffiċjenti biex tinġabar id-dejta metodikament u biex jiġu nnutati inkonsistenzi bejn dejta differenti. Barra minn hekk, is-sistemi ta' spezzjoni nazzjonali mhumiex kapaċi biex jipprevenu u jindunaw bi ksur u d-diverġenzi bejniethom ma jiżgurawx pressjoni ta' spezzjoni xierqa u ma jtejbux l-effiċjenza tal-attivitajiet ta' spezzjoni Skont il-kondizzjonijiet attwali u minħabba l-limitazzjoni ta' kompetenzi, il-Kummissjoni mhijiex kapaċi li tidentifika sistematikament żbalji u anomaliji fid-dejta li ġiet mgħotija mill-Istati Membri, jew biex tissorvelja s-sistemi ta' kontroll nazzjonali u tifforma opinjoni konklusiva relatata mal-effikaċja ġenerali. 1.1.2. Approċċi dwar kontroll li ma għadhomx jintużaw u mhux koerenti Is-sistema ta' kontroll Komunitarja hija limitata primarjament għall-kontroll tal-kwota tal-qbid u miżuri tekniċi fil-proċess tas-sajd u titraskura l-aspetti l-oħra tal-PKS, i.a. trasport u swieq. Tfaċċaw bżonnijiet ġodda rigward il-kontroll, li mhumiex koperti mis-sistema attwali, partikolarment fil-kuntest ta' qafas tas-sistemi tal-isforzi tas-sajd u ta' żoni tas-sajd sensittivi. L-isforzi ewlenin li saru matul is-sena l-oħra biex jinkisbu l-isfruttar sostenibbli u l-ġestjoni għall-perjodu ta' żmien twil ta' stokkijiet jeħtieġu li jkunu akkumpanjati minn sistema ta' kontroll komprensiva u effiċjenti sabiex dawn l-isforzi jagħtu l-frott. 1.1.3. Kapaċità żejda Il-limiti tas-sistemi ta' kontroll qed ikomplu jeħżienu mill-kuntest ġenerali ta' kapaċità żejda tal-flotot tas-sajd Komunitarji. Din il-problema strutturali tinstab fl-għeruq tan-nuqqas ta' profitt tal-flotot tas-sajd u din toħloq l-inċentivi għan-nuqqas ta' komformità mar-regoli tal-PKS, Għal għadd kbir ta' bastimenti, ikun possibli li joperaw bi profitt biss jekk jaqbżu l-kwoti tagħhom u b'hekk ikunu qed jieħdu sehem fi qbid żejjed. Dan iwassal għal ċirku vizzjuż ta' bastimenti tas-sajd li jisfruttaw iżżejjed stokkijiet ta' ħut għas-sopravivenza tal-ekonomija tagħhom bi pressjoni ekonomika miżjuda biex jistadu b'mod aktar eċċessiv fi snin li ġejjin filwaqt li l-possibilitajiet ta' sajd legali u l-allokazzjonijiet ta' kwoti, b'konsegwenza ta' dan, jibqgħu jitnaqqsu aktar. Apparti milli jwassal għal konsegwenzi ekoloġiċi serji għall-ambjent, dan jirriżulta fi prezzijiet aktar baxxi għall-ħut legali, b'hekk issir ħsara lis-sajjieda li qed joperaw legalment fi żmien qasir u jnaqqsu l-provvisti tas-suq fit-tul. 1.2. Xi jwassal għal nuqqas ta' konformità Ġew identifikati bosta raġunijiet li jqanqlu l-kultura attwali ta' nuqqas ta' komformità mar-regoli tal-PKS, li kollha jikkontribwixxu mal-falliment tas-sistema ta' kontroll. Apparti mill-kapaċità żejda tal-flotot, in-nuqqas ta' komfomità mis-settur tas-sajd huwa mmexxi mill-fatt li r-riskju li jiġu nnutati l-ksur huwa pjuttost baxx minħabba n-nuqqasijiet serji fis-sistemi nazzjonali ta' kontroll. Barra minn hekk, il-frekwenza u l-intensità tal-kontroll u l-ispezzjonijiet ivarjaw konsiderevolment minn Stat Membru għall-ieħor u s-sajjieda jkollhom jidraw proċeduri u prattiċi differenti. Dan joħloq inċertezza u jippreġudika l-kredibbiltà tar-rapporti tal-ispezzjoni, li b'hekk iwasslu għal seġwitu sistematiku tal-ksur aktar diffikultuż fil-proċeduri ġudizzjarji u amministrattivi. Barra minn hekk, anki fejn jiġi osservat ksur, ma hemm l-ebda garanzija li se jiġu imposti sanzjonijiet xierqa peress li s-sistema ta' sanzjonijiet attwali mhijiex adegwata u mhux ta' deterrent suffiċjenti. It-tieni raġuni li tqanqal nuqqas ta' komformità tinsab fil-qafas legali għall-kontroll tal-politika nnifisha u għall-irwoli tal-Kummissjoni u tal-Istati Membri rispettivi li hemm fiha. Il-qafas legali ġie emendat bosta drabi f'dawn l-aħħar ftit snin li għaddew u issa qiegħed wisq kumpless u mifrux fuq ħafna Regolamenti. Din il-kumplessità u n-nuqqas ta' koerenza wasslet għal nuqqas ta' ċarezza u ċertezza legali li qed tkun diffiċli għall-Istati Membri jew għall-industrija tas-sajd biex jaċċettaw il-kunċett u jikkonformaw mar-regoli. It-tielet, is-sistema ta' kontroll attwali tipprovdi biss għal mekkaniżmi ta' kontroll limitati u mhux effettivi min-naħa tal-Kummissjoni. Il-PKS hija kompetenza esklussiva tal-Komunità Ewropea, li tistabbilixxi l-qafas legali. L-Istati Membri jridu jiżguraw li s-sajjieda, dawk li jipproċessaw u l-bejjiegħa jkunu konformi ma' dan il-qafas legali. B'hekk hija r-responsabbiltà primarja tal-Istati Membri li jaċċertaw kontroll effettiv, spezzjoni u infurzar tar-regoli tal-PKS. Ix-xogħol tal-Kummissjoni, bħala gwardjan tat-Trattat, hu li tiżgura li l-Istati Membri jwettqu r-reponsabbiltajiet tagħhom Għal dan l-iskop, hi tissorvelja l-implimentazzjoni tal-PKS mill-Istati Membri. Madankollu, il-mezzi f'idejn il-Kummissjoni biex tiżgura li l-Istati Membri qed jissodisfaw l-obbligi tagħhom huma essenzjalment applikabbli fejn hemm ksur tal-liġi Komunitarja. Barra minn hekk, dawk il-proċeduri għa nuqqas li jiġi sodisfatt obbligu jieħdu ż-żmien, kumplessi u effettivi biss f'każijiet eċċezzjonali. 2. Sfidi ambjentali u soċjoekonomiċi In-nuqqasijiet varji tar-reġim tal-kontroll attwali mhumiex b'xejn. Nuqqas ta' konformità mifruxa u ksur repetut tar-regoli tal-PKS għandhom impatti multipli ta' detriment, kemm f'termini ta' ħsarat serji ambjentali għall-biodiversità marina u għall-ekosistema kif ukoll f'termini ta' konsegwenzi soċjali għall-industrija Komunitarja tas-sajd, inkluż is-settur tal-ipproċessar u tal-bejgħ. Meta wieħed jikkunsidra li l-istokkijiet ta' ħut abbundanti bażikament jirriflettu ambjent f'saħħtu, il-kontinwazzjoni tas-sitwazzjoni attwali mhijiex se tippermetti riforniment sħiħ tal-istokkijiet. Għall-kuntrarju, bil-kundizzjonijiet attwali, is-sajd li jaqbeż il-limitu, li dwaru kienet ittieħdet deċiżjoni legali jew li l-istokkijiet huma kapaċi jifilħu, huwa mistenni li jibqa' karatteristika komuni tal-Politika Komuni tas-Sajd. Din il-pressjoni miżjuda biex isir sajd lil hinn mil-limiti legali jkun ta' piż partikolarment tqil fuq l-ekosistema peress li t-TAC jiġi kkalkulat b'mod li jippermetti li jiġu estratti l-kwantitajiet li ma jheddux l-istat tal-istokk ikkonċernat. It-teħid żejjed permezz ta' qbid illegali jippreġudika dik il-kapaċità u jista' wkoll ikollu konsegwenzi għal speċi li huma interkonnessi mal-istokk li hu fil-mira tal-attivitajiet tal-IUU u jaffettwa l-ekosistema dejjem aktar. Jekk is-sitwazzjoni attwali tkompli, il-volumi ta' qbid totali se jkunu saħansitra aktar baxxi u l-ħuta individwali se tkun ta' valur anqas minn meta l-istokk kien qed jinqabad skont il-limiti ta' sostenibbiltà. Barra mill-problemi ta' telf ta' dħul potenjali, l-ispejjeż se jiżdiedu peress li se jibqgħu jkunu neċessarji sforzi akbar fis-sajd biex jinqabdu volumi kbar biżżejjed biex jinħoloq id-dħul. Bħala konsegwenza ta' pagi dejjem jonqsu u dħul baxx ta' kapital aktar sajjieda se jkollhom jitilqu mill-industrija, u b'hekk iżidu l-qgħad fiż-żoni tal-kosta li ta' spiss ikollhom iħabbtu wiċċhom ma' inqas opportunitajiet ta' xogħol aktar minn żoni oħra. F'dan id-dawl, jista' jinħoloq każ sod għal riforma urġenti u komprensiva tas-sistema ta' kontroll tal-PKS. 3. Approċċ ġdid għall-kontroll: il-proposta għal Riforma tal-Politika ta' Kontroll tal-PKS L-għan ġenerali tar-riforma proposta hu li titwaqqaf politika uniformi u integrata b'mod komprensiv għall-kontroll tal-attivitajiet ta' sajd fl-ibħra tal-Komunità sabiex tiġi żgurata l-implimentazzjoni effettiva tal-PKS. B'mod ġenerali, l-approċċ il-ġdid għal kontroll għandu jiġi bbażat fuq is-simplifikazzjoni, l-istandardizzazzjoni, iż-żieda fl-effikaċja tal-ispiża u t-tnaqqis tal-piż amministrattiv. Din il-proposta hija parti mill-programm kontinwu ta' simplifikazzjoni (SRP) tal-Kummissjoni ta' "L-istrateġija Komunitarja biex tissimplifika l-ambjent regolatorju"[4] peress li hi se tikkonċentra d-dispożizzjonijiet ta’ kontroll li attwalment jinstabu mifruxin f'għadd kbir ta' testi legali li jidħlu f’xulxin u kumplessi fi strument legali wieħed. Dan se jikkontribwixxi għar-razzjonalizzazzjoni tas-sistema ta' kontroll. 3.1. Approċċ ġdid u komuni għal kontroll u spezzjoni Il-proposta tispjega l-kunċett ġenerali tal-ispezzjonijiet għal kull tip ta' qabda fi kwalunkwe stadju tal-proċedura – fil-baħar, fil-port, fuq it-trasport u fis-swieq - u tintroduċi proċeduri armonizzati ta' spezzjoni bil-għan li tiġi żgurata uniformità fl-implimentazzjoni tar-reġim il-ġdid ta' kontroll. L-ewwel imbuttatura ewlenija f'dan il-kuntest hija l-introduzzjoni ta' approċċ sistematiku ta' analiżi tar-riskju u l-introduzzjoni ta' sistema komprensiva ta' traċċibbiltà bħala l-bażi tal-kontroll tas-sajd. L-approċċ il-ġdid se jagħmel l-aħjar użu possibli minn teknoloġiji moderni. B'mod partikulari, id-dejta għandha tkun awtomizzata kemm jista' jkun u tkun soġġetta għal kontroverifiki komprensivi u sistematiċi bil-għan li jiġu identifikati żoni fejn hemm riskju partikolarment għoli ta' irregolaritajiet. Billi nipproċedu f'din il-linja r-riżorsi ta' kontroll ikunu kkonċentrati b'mod effettiv fuq iż-żoni fejn hemm ir-riskji. Barra minn hekk, l-użu ta' teknoloġiji moderni se jtaffi l-piż amministrattiv kemm lis-sajjieda kif ukoll lill-awtoritajiet, partikolarment rigward il-ġestjoni ta' kwoti, filwaqt li fl-istess ħin tiġi pprovduta viżjoni globali tas-sitwazzjoni tal-attivitajiet tas-sajd kważi fil-ħin reali u b'mod li jagħmel użu effiċjenti ta' nefqa u ta' ħin Għal dan l-iskop il-proposta testendi l-użu tas-Sistema ta' Kontroll tal-Bastimenti (VMS), tas-Sistema ta' Identifikazzjoni Awtomata (AIS), tas-Sistema ta' Rappurtaġġ Elettroniku (ERS), tas-Sistema għal Skoperta ta' Bastimenti (VDS) u teknoloġiji ġodda oħra. Biex jiġu indirizzati l-bżonnijiet dwar il-kontroll ta' sajd speċifiku, se jiġu stabbiliti miżuri speċifiċi ta' kontroll applikabbli għall-pjanijiet multiannwali, għaż-żoni marini protetti u għall-iskart u se jiġi introdott mekkaniżmu permanenti tal-għeluq fil-ħin reali tas-sajd taħt ir-responsabbiltà tal-Istati Membri. Peress li l-limitazzjoni tal-isforz bħala għodda ta' ġestjoni supplimentarja qed issir dejjem aktar importanti, il-monitoraġġ tal-qawwa tal-magna, e.g. b'ċertifikazzjoni, se jkun parti integrali tal-proposta. Fl-aħħar, peress li s-sajd bħala passatemp għandu influwenza dejjem akbar fuq l-istokkijiet ta' ħut u l-ambjent marin, il-proposta qed tipprevedi miżuri ta' kontroll għal din l-attività, bħala reġistrazzjoni tal-qbid. L-azzjonijiet proposti mill-Kummissjoni: Analiżi tar-riskju sistematiku bħala bażi tal-kontroll tas-sajd; Ipproggrammar strateġiku, miri tattiċi u strateġija ta' teħid ta' kampjuni; L-użu ta' teknologiji moderni u ta' sistemi komprensivi għal validazzjoni tad-dejta; Attivitajiet ta' spezzjoni u proċeduri fuq il-baħar u fuq l-art (inkluż it-trasport u s-suq) standardizzati u koordinati; L-introduzzjoni ta' sistema ta' traċċabbiltà komprensiva; Miżuri speċifiċi ta' kontroll għall-pjanijiet multiannwali, għall-iskart, għaż-żoni marini protetti u l-għeluq fil-ħin reali tas-sajd; Miżuri ta' kontroll għas-sajd bħala passatemp. 3.2. Il-mixja lejn kultura ta' osservanza Punt importanti fil-bażi tar-Regolament propost se jkun li ssir influwenza fl-imġieba tal-partijiet interessati involuti fil-medda sħiħa ta' attivitajiet tas-sajd (il-qabda, l-ipproċessar, id-distribuzzjoni u l-kummerċjalizzazzjoni). Konformità mal-politiki u r-regolamenti tal-PKS idealment għandhom jinkisbu mhux biss permezz ta' monitoraġġ u attivitajiet ta' kontroll, iżda b'riżultat ta' kultura ġenerali ta' osservanza fejn il-partijiet tal-industrija jifhmu u jaċċettaw li r-rispett ta' regoli applikabbli hu fl-interess dewwiemi tagħhom. Il-Kummissjoni trid tikkonċentra l-miżuri ta' kontroll tal-PKS, li attwalment huma mifruxin f'ħafna testi, bl-għan li tissimplifika u tirrazjonalizza l-qafas leġiżlattiv. Dan se jsir billi jiġu stabbiliti l-prinċipji fil-proposta nnifisha filwaqt li jiġu stipulati kwistjonijiet aktar tekniċi u dettaljati dwar l-implimentazzjoni ta' regolamenti. Dan se jtejjeb b'mod sinifikanti l-qafas legali li jwassal għal aktar ċarezza u kredibbiltà tar-regoli tal-PKS. Barra minn hekk, irid jiġi stabbilit reġim ta' sanzjonijiet amministrattivi armonizzati u proporzjonati jekk aħna serji dwar li naċċertaw applikazzjoni ugwali u effettiva tar-regoli tal-PKS. Il-prinċipju li jirbaħ fuq kollox f'dan il-kuntest għandu jkun li sanzjoni għandha tneħħi kwalunkwe benefiċċju ekonomiku li jista' jirriżulta mill-ksur u toħloq deterrent suffiċjenti lil kull min għandu potenzjal li jikser il-liġi. Rigward dan, il-proposta l-ewwel tispjega l-ksur serju barra milli hemm diġà ddefenit fil-proposta tar-Regolament tal-Kunsill li jistabbilixxi sistema Komunitarja għall-prevenzjoni, id-deterrenza u l-eliminazzjoni ta’ sajd illegali, mhux rappurtat u mhux regolat[5]. Hi tkompli biex tistabbilixxi l-livelli tal-ammont minimu u massimu tal-multi li se japplikaw għal persuni naturali jew legali. Barra minn hekk, il-proposta toħloq sistema ta' punti penali ta' ksur li sar mid-detentur ta' permess tas-sajd komparabbli mas-sistemi simili li ħerġin minn ħafna pajjiżi għall-vjolazzjonijiet tat-traffiku. F'każijiet ta' ksur repetut tar-regoli tal-PKS dan il-mekkaniżmu għandu jwassal għas-sospensjoni jew, f'ċirkustanzi partikolarment serji u waqt li jitqies il-prinċipju ta' proporzjonalità, l-irtirar tal-permess tas-sajd. Il-kooperazzjoni bejn l-Istati Membri hi prevista kemm fuq il-livell operazzjonali kif ukoll amministrattiv bl-għan li jitjiebu l-miżuri ta' kontroll u l-proċeduri ta' ksur. Ir-riforma testendi l-possibiltajiet għall-Istati Membri biex jispezzjonaw il-bastimenti ta' xulxin fl-ibħra Komunitarji. Il-Kummissjoni tipproponi skambju sistematiku ta' informazzjoni dwar ksur possibli fuq bażi ta' rikjesta jew dik spontanja. Rigward kwistjonijiet tekniċi l-proposta ssegwi approċċ modern dwar transferiment tad-dejta u l-iskambju tal-informazzjoni, kemm bejn l-Istati Membri kif ukoll mal-Kummissjoni jew is-CFCA. Hu previst li fil-ġejjieni, kull Stat Membru jaħżen kwalunkwe informazzjoni u dejta ta' kontroll fuq websajt nazzjonali, u skont in-natura tal-informazzjoni, din tinħażen fuq parti pubblika jew fuq parti protetta tal-websajt, li għalihom il-Kummissjoni, is-CFCA u l-Istati Membri l-oħra jkollhom aċċess remot. Dan se jiffaċilita sinifikament u jħaffef ir-rittmu ta' aċċess għad-dejta għal kull uffiċjal involut fis-sistema ta' kontroll filwaqt li jiġu rrispettati kwalunkwe obbligi eżistenti dwar konfidenzjalità u l-protezzjoni ta' dejta personali. Sabiex titjieb il-kooperazzjoni hemm bżonn li jiġi emendat l-mandat tas-CFCA li bdiet topera fl-2007 u li sa issa ma għandhiex xi setgħat reali tagħha nnifisha rigward il-kontroll u l-infurzar tar-regoli tal-PKS. Għalhekk il-mandat li ġej warajh se jkun ikopri r-reviżjonijiet tal-kontijietu l-ispezzjonijiet tas-sistemi ta' kontroll nazzjonali u l-missjoni tiegħu se jiġi estiż għall-organizzazzjoni ta' kooperazzjoni operazzjonali bejn l-Istati Membri li jkopru l-kontroll u l-ispezzjonijiet fi kwalunkwe stadju tal-proċess sal-bejjiegħ. Barra minn hekk, is-CFCA tkun tista' tgħin lill-Istati Membri jtejbu s-sistemi ta' kontroll tagħhom. Għal dan l-iskop hi tkun tista' twettaq analiżi tar-riskju u verifiki ta' dejta ta' kontroll. Is-CFCA tkun ingħatat l-awtorità li twaqqaf unità ta' emerġenza meta jkun ġie identifikat riskju serju għal PKS, li mingħajrha, ma jkunx hemm mod ieħor kif jista' jiġi ttrattat kif jixraq. Hi se jkollha rwol prinċipali fl-iżvilupp ta' netwerk integrat ta' sorveljanza marittima tal-UE, billi tipprovdi d-dejta disponibbli lill-istituzzjonijiet u lill-korpi oħra tal-UE. L-azzjonijiet proposti mill-Kummissjoni: Is-simplifikazzjoni u razzjonalizzazzjoni tal-qafas legali; L-introduzzjoni deterrent u sanzjonijiet armonizzati (inkluż l-istabbiliment ta' sistema ta' punti penali); It-titjib tal-kooperazzjoni bejn l-Istati Membri u mal-Kummissjoni; Ir-reviżjoni tal-mandat tal-Aġenzija Komunitarja tal-Kontroll tas-Sajd (CFCA). 3.3. Applikazzjoni effettiva tar-regoli tal-PKS Ir-riforma timmira wkoll biex tiddefenixxi b'mod ċar l-irwoli u r-responsabbiltajiet tal-Istati Membri, il-Kummissjoni u l-CFCA. Dan hu importanti sabiex jiġu rrazzjonalizzati l-proċeduri, tiġi evitata s-sostituzzjoni u jiġi żgurat li l-Kummissjoni żżomm mal-attivita ewlenija tagħha ta' kkontrollar u vverifikar tal-implimentazzjoni tar-regoli tal-PKS mill-Istati Membri mingħajr ma toqgħod twettaq aktar deċiżjonijiet ta' mikroġestjoni. Barra minn hekk, il-kapaċità tal-Kummissjoni li tiżgura r-rispett tal-liġi Komunitarja mill-Istati Membri għandha tissaħħaħ. Għal dik ir-raġuni l-Kummissjoni trid tkun kapaċi li tintervjeni b'mod effettiv u proporzjonali f'każijiet fejn in-nuqqasijiet f'ċerti Stati Membri jheddu l-applikazzjoni uniformi tar-regoli tal-PKS. L-ispetturi tal-Kummissjoni se jingħataw l-istess poteri bħall-ispetturi nazzjonali. Apparti minn spezzjonijiet programmati huma jkunu jistgħu jwettqu spezzjonijiet bl-inizjattiva tagħhom stess mingħajr notifika minn qabel. Partikolarment fejn ikun hemm raġunijiet għall-fehma li qed isiru irregolaritajiet fl-applikazzjoni tar-regoli tal-PKS, l-intenzjoni hi li l-Kummissjoni tista' twettaq spezzjonijiet indipendenti u reviżjonijiet tal-kontijiet tas-sistemi tal-Istati Membri. Bħala segwitu ta' tali azzjonijiet, meta jkunu ġew identifikati l-fallimenti, l-Istat Membru konċernat se jingħata possibiltà li jirranġa dawk in-nuqqasijiet u biex iwarrab l-irregolaritajiet. Għal dan l-iskop jista' jitwaqqaf pjan ta' azzjoni speċifiku mill-Kummissjoni b'kooperazzjoni mal-Istati Membri konċernati biex jiġu identifikati l-miżuri neċessarji biex titranġa s-sitwazzjoni. Fejn ikun hemm indikazzjonijiet ċari li l-Istat Membru ma ħax il-miżuri applikabbli wara l-eżawriment tal-opportunitajiet tas-sajd li jwasslu għal theddida serja għall-konservazzjoni tar-riżorsi, il-Kummissjoni tkun tista' tagħlaq l-attività tas-sajd konċernata bl-inizjattiva tagħha stess wara konsultazzjoni mal-Istat Membru konċernat. Finalment, ir-riforma se tintroduċi miżuri effettivi li jippermettu lill-Kummissjoni biex tiżgura r-rispett tal-obbligi tal-PKS mill-Istati Membri. F'każ ta' ġestjoni dgħajfa se jkun hemm il-possibbiltà li jiġu imposti miżuri finanzjarji bħal sospiża tal-assistenza mill-Fond Ewropew għas-Sajd jew tal-kontributi għall-kontroll tan-nefqa tal-Istati Membri. Barra minn hekk, meta Stat Membru jkun qabeż il-kwota tas-sajd tiegħu, il-Kummissjoni jrid ikollha l-kompetenza li tnaqqas il-kwantitajiet tal-qabda żejda mill-kwota annwali tas-snin ta' wara inkluż il-fattur ta' penali ta' deterrent jew li tirriffjuta transfers jew skambji ta' kwoti. Pakkett ta' miżuri ta' emerġenza għall-każijiet fejn hemm theddid serju għall-konservazzjoni tar-riżorsa, bħas-sospensjoni tal-attivitajiet tas-sajd jew il-projbizzjoni li jintefgħu jew jitressqu ħut jew prodotti ta' ħut fuq is-suq, jikkonkludi dan il-kapitolu. L-azzjonijiet proposti mill-Kummissjoni: Id-definizzjoni mill-ġdid u t-tisħieħ tal-poteri tal-Kummissjoni u l-ispetturi tal-Kummissjoni; Pjanijiet ta' azzjoni għall-Istati Membri b'nuqqasijiet sabiex itejbu l-implimentazzjoni tal-PKS; L-estensjoni tal-possibbiltajiet għall-Kummissjoni biex tagħlaq attività ta' sajd; Il-miżuri finanzarji possibli kontra l-Istati Membri f'każ ta' ġestjoni mhux xierqa; Aktar flessibbiltà lill-Kummissjoni biex tipproċedi bid-deduzzjonijiet tal-kwoti u ċ-ċaħda ta' trasferimenti u skambji ta' kwoti f'każ ta' ġestjoni mhux xierqa; Pakkett ta' miżuri ta' emerġenza. 4. Il-konsultazzjoni ma' partijiet involuti Waqt il-preparazzjoni tal-proposta sar proċess ta' konsultazzjoni wiesa' u varjat mal-Istati Membri u l-partijiet involuti sabiex jintlaqgħu l-opinjonijiet tagħhom dwar in-neċessità ta' riforma. Il-kwistjoni ġiet diskussa waqt laqgħa mad-Diretturi Ġenerali tal-Istati Membri għas-Sajd fil-15 ta' Jannar 2008 u waqt laqgħa informali mal-Ministri tas-Sajd fit-18 ta' Frar 2008. L-analiżi tal-Kummissjoni dwar is-sitwazzjoni attwali u dwar in-neċessità għal bidla fundamentali ġiet appoġġjata b'mod qawwi mill-Istati Membri. Ir-rappreżentanti tal-Kunsilli Konsultattivi Reġjonali (RACs) u tal-Kumitat tal-Pariri fuq is-Sajd u l-Akwakultura (ACFA) ġew ikkonsultati f'seminar ta' ġurnata fl-10 ta' April 2008. Barra minn hekk, saru bosta laqgħat mal-esperti ta' kontroll tas-sajd tal-Istati Membri fi Frar, April u Mejju 2008. Saret konsultazzjoni pubblika fuq l-internet minn Frar sa Mejju 2008 sabiex jiġi involut l-pubbliku u biex jippermettu lill-partijiet interessati biex jikkontribwixxu għad-diskussjoni, partikolarment biex jiġi vvalutat l-impatt ta' riforma fuq operaturi u amministraturi. Waslu 25 kontribut minn medda wiesgħa ta' partijiet involuti fosthom i.a. assoċjazzjonijiet mis-settur industrijali, sajjieda, produtturi, partijiet involuti fit-teknoloġija tal-kontroll tas-sajd, organizzazzjonijiet mhux governattivi (NGOs) u individwi. Din l-inizjattiva tal-Kummissjoni u l-għanijiet prinċipali tagħha ġew approvati b'mod wiesa' mill-parteċipanti ħafna kkontribwew bi proposti importanti u innovattivi. Kollha qablu dwar il-bżonn ta' riforma tas-sistema ta' kontroll, u kkonfermaw li l-għanijiet stipulati mill-Kummissjoni fil-ktiba ta' konsultazzjoni huma l-punti ewlenin ta' interess fil-valutazzjoni ġenerali tar-riforma. 5. L-IMPATTI MISTENNIJA TAR-RIFORMA U TAż-żMIEN ALLOKAT Ir-riforma proposta se toħloq sistema ta' kontroll tal-PKS verament dinjija u integrata peress li se tinkludi l-kwistjonijiet ta' kontroll kollha, mix-xibka sal-platt. Hi ma għandhiex tirriżulta biss fi proċeduri ta' kontroll nazzjonali aktar standardizzati u f'titjib ta' kapaċità ta' kontroll u ta' ġestjoni tar-riżorsi tas-sajd, iżda barra minn hekk hi se twassal għal ċerti aġġustamenti neċessarji fl-istruttura tal-flotot tas-sajd Komunitarji sabiex ikunu aktar skjerati mal-possibilitajiet għal terminu ta' żmien twil ta' sajd legali. Dan se jiffavorixxi l-istabbiliment ta' kamp uniformi tal-UE li huwa rikjest ferm mill-Istati Membri u bl-istess mod mis-settur tas-sajd. Kif is-sistema ta' kontroll fil-ġejjieni se tikkontribwixxi għaċ-ċertezza li se jibda jinqabad ħut legali biss, in-nuqqas ta' kwoti disponibbli se jeħtieġ konċentrazzjoni tal-flotta mill-forzi tas-suq sakemm jintlaħaq livell li jippermetti lill-kumplament tal-bastimenti li jaqalgħu l-għajxien tagħhom minn fuq opportunitajiet ta' sajd legali. Iċ-ċirku vizzjuż ta' bastimenti tas-sajd li jkollhom jistadu eċċessivament għas-sopravivenza tal-ekonomija tagħhom, kif spjegat fid-dettal qabel, jitkisser. Fit-tul taż-żmien l-aġġustament tal-flotot tas-sajd iġib miegħu wkoll nuqqas fin-nefqa għall-kontroll u s-sorveljanza peress li l-probabbilità ta' ksur se jkun inqas meta l-flotot tas-sajd jkunu kapaċi jiġġeneraw dħul ekonomiku suffiċjenti abbażi ta' qbid legali. Barra minn hekk ir-reġim il-ġdid ta' kontroll se jnaqqas sostanzjalment il-piżijiet amministrattivi kemm għall-industrija kif ukoll għall-amministrazzjoni peress li se jtaffi l-obbligi ta' rappurtaġġ għall-industrija u l-awtoritajiet ta' kontroll. Hu se jissimplifika u jtejjeb il-ġestjoni ta' dejta tal-Istati Membri peress li fil-ġejjieni peress li se jkun ibbażat b'mod wiesa' fuq sistemi eletroniċi. Is-sajd b'rata aktar baxxa fi ħdan il-limiti tat-TAC's stabbiliti se jġib benefiċċji ambjentali sinifikanti f'termini ta' sforzi fuq l-istokkijiet tal-ħut. Meta jirkupraw, iż-żieda fid-daqs tal-popolazzjonijiet tal-ħut se twassal għal żieda fl-età ta' distribuzzjoni ta' ħut kemm fil-popolazzjoni kif ukoll fil-qabda. Peress li l-Kummissjoni se tkun kapaċi tirreaġixxi aktar malajr u aħjar għan-nuqqasijiet, partikolarment rigward l-utilizzazzjoni żejda tal-kwoti tas-sajd, l-ambjent x'aktarx se jkun anqas affettwat minn imġieba rresponsabbli fis-sajd. Barra minn hekk, bħala effett kollaterali tar-riforma, ix-xjenza se jkollha dejta ta' min joqgħod fuqha aktar f'iqsar żmien, li jippermetti għal parir xjentifiku aħjar li jwassal għal deċiżjonijiet amministrattivi aħjar u b'rittmu aktar mgħaġġel. Peress li dan iwassal għal żieda fil-bijomassa u għalhekk għal aktar u aħjar opportunitajiet tas-sajd fit-terminu taż-żmien medju, titjib kemm ambjentali u ekonomiċi għandhom jiġu realizzati bħala riżultat ta' sistema l-ġdida u komprensiva ta' kontroll. L-effetti qawwija tal-benefiċċji ġenerali x'aktarx se jirriżultaw ukoll f'żieda ta' impjiegi, partikolarment fl-ipproċessar u f'fergħat ta' sottosetturi. Dan se jikkontribwixxi fir-restawr tal-kunfidenza tal-partijiet involuti u tal-publiku ġenerali fil-PKS. 6. Konklużjoni Sajd żejjed persistenti u nuqqas ta' rispett tar-regoli tal-PKS fl-aħħar għexieren ta' snin wasslu għal sitwazzjoni drammatika ta' eżawriment ta' stokkijiet u prestazzjoni ekonomika baxxa tas-settur. Il-problemi attwali li ġejjin minn nuqqas ta' konformità, il-ħsara li din ikkawżat lill-istokkijiet ta' ħut u n-nuqqas ta' stabbiltà ekonomika u soċjali ġew aċċettati kemm mill-Istati Membri kif ukoll mis-settur tas-sajd stess, u t-tnejn, huma favur ħafna riforma tas-sistema attwali. Anki jekk din ir-riforma se teħtieġ xi aġġustamenti strutturali fl-ewwel ftit snin mill-applikazzjoni tagħha, fit-tul ta' żmien, se twassal għal strutturi tas-sajd aktar effiċjenti u effettivi. Iż-żieda fiċ-ċarezza u l-konsistenza tas-sistema ta' kontroll u l-kjarifika u l-istandardazzjoni tal-irwoli tal-partijiet differenti involuti se tipprovdi aktar trasparenza. B'hekk hi se twassal għal appoġġ wiesa' u kunfidenza akbar fost l-industrija tas-sajd u l-konsumaturi li huma neċessarji għas-suċċess tal-PKS. Kunfidenza akbar tal-pubbliku fil-PKS bħal din, min-naħa tagħha se taffetwa l-imġieba u l-kunfidenza tal-konsumaturi peress li se jkunu konvinti aktar li qed jixtru prodott sostenibbli. Bħala konklużjoni, hemm benefiċċji sostanzjali li jistgħu jinkisbu f'kull livell, kemm għall-ambjent kif ukoll, min-naħa ta' sistema ta' kontroll u spezzjoni komprensiva u koerenti, għall-partijiet involuti kollha. Sistema tali se tiżgura kamp uniformi fil-Komunità kollha. Il-Kummissjoni għalhekk titlob lill-Kunsill u lill-Parlament Ewropew biex japprovaw ir-riforma proposta kif spjegata f’din il-Komunikazzjoni. Hija tistieden ukoll lill-Istituzzjonijiet Ewropej u lill-partijiet involuti kollha biex jingħaqdu magħha fil-ħidma biex tintlaqa’ din l-isfida.[pic][pic][pic] [1] COM(2007) 167. [2] Ir-Rapport Speċjali Nru 7/2007. [3] Ir-Rapport Speċjali Nru 7/2007: [4] COM(2005) 535 [5] COM(2007) 602.